b'\n_START_ARTICLE_\nMaja Makovec Bren\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nMaja Makovec Bren\xc4\x8di\xc4\x8d se je rodila v Borovnici pri Ljubljani. Osnovno \xc5\xa1olo je obiskovala v Borovnici, Srednjo \xc5\xa1olo za dru\xc5\xbeboslovje in splo\xc5\xa1no kulturo pa v Ljubljani. Leta 1993 je diplomirala na Ekonomski fakulteti Univerze v Ljubljani in za diplomo prejela Pre\xc5\xa1ernovo nagrado Ekonomske fakultete. Leta 1996 je magistrirala z oceno odli\xc4\x8dno z delom Analiza konkuren\xc4\x8dnih prednosti: primer slovenske tekstilne industrije, leta 2000 pa uspe\xc5\xa1no zagovarjala doktorsko disertacijo z naslovom Soodvisnost cenovnih in necenovnih dejavnikov konkuren\xc4\x8dnih prednosti podjetij v mednarodnem poslovanju. Na Ekonomski fakulteti se je leta 1993 zaposlila kot sta\xc5\xbeistka-asistentka, od leta 2002 je delala kot docentka, od leta 2007 pa kot izredna profesorica. V tem \xc4\x8dasu je znanstvenoraziskovalno gostovala na Univerzi v Trstu, Univerzi v Bristolu, Univerzi Nottingham Trent in Univerzi Bocconi. Za svoje aktivno pedago\xc5\xa1ko, strokovno in znanstveno delovanje je leta 2004 prejela tudi sve\xc4\x8dano listino UL mladim visoko\xc5\xa1olskim u\xc4\x8diteljem in sodelavcem za izjemne pedago\xc5\xa1ke in raziskovalne dose\xc5\xbeke. V naziv redne profesorice za podro\xc4\x8dje mednarodnega poslovanja je bila imenovana leta 2011._NEWLINE_V obdobju 2010-2013 je vodila Svet novoustanovljene agencije NAKVIS (Nacionalna agencija za kakovost v visokem \xc5\xa1olstvu). Leta 2013 je bila imenovana za prorektorico Univerze v Ljubljani, kjer je razvijala podro\xc4\x8dje prenosa znanja, sodelovanja izobra\xc5\xbeevanja in znanosti z gospodarstvom in \xc5\xa1ir\xc5\xa1im dru\xc5\xbebenim okoljem. Od leta 2008 do februarja 2014 je bila predsednica Dru\xc5\xa1tva za marketing Slovenije.\n_START_SECTION_\nPredsedni\xc5\xa1ke volitve 2017\n_START_PARAGRAPH_\nMaja Makovec Bren\xc4\x8di\xc4\x8d je leta 2017 kandidirala za Predsednico Republike Slovenije, vendar je izpadla v prvem krogu volitev.'